#### Projekts

LATVIJAS REPUBLIKAS MINISTRU KABINETS

|  |  |
| --- | --- |
| 2018. gada Rīgā |  Noteikumi Nr. (prot. Nr. .§) |

**Augstskolu un koledžu akreditācijas noteikumi**

Izdoti saskaņā ar Augstskolu likuma

9. panta pirmo daļu, Izglītības likuma

14. panta 8. un 10. punktu

un 27. panta pirmo daļu

**I. Vispārīgie jautājumi**

 1. Noteikumi nosaka augstskolu un koledžu akreditācijas un ārkārtas akreditācijas kārtību un noteikumus, kā arī augstskolas un koledžas akreditācijas atcelšanas un anulēšanas kārtību.

 2. Akadēmiskās informācijas centrs (turpmāk – centrs) augstskolu un koledžu akreditācijas nodrošināšanai izstrādā šādus dokumentus:

 2.1. augstskolu un koledžu novērtēšanas metodikas un procedūras, kas atbilst Eiropas asociācijas kvalitātes nodrošināšanai augstākajā izglītībā izstrādātajiem standartiem un vadlīnijām kvalitātes nodrošināšanai Eiropas augstākās izglītības telpā;

 2.2. kritērijus šo noteikumu 19. punktā minēto prasību novērtēšanai, kurus publicē centra tīmekļvietnē;

2.3 pašnovērtējuma ziņojuma izstrādes vadlīnijas (turpmāk – vadlīnijas), tostarp augstskolu un koledžu iesnieguma veidlapu augstskolas vai koledžas akreditācijai, kuras publicē centra tīmekļvietnē;

2.4. kopīgā atzinuma izstrādes vadlīnijas un publicē tās centra tīmekļvietnē.

**II. Augstskolas un koledžas akreditācijas kārtība**

3. Lai augstskolu vai koledžu akreditētu, augstskola vai koledža iesniedz centrā iesniegumu atbilstoši šo noteikumu 2.3. apakšpunktā noteiktajām vadlīnijām.

4. Iesniegumam pievieno:

4.1. saskaņā ar šo noteikumu 2.3. apakšpunktā minētajām pašnovērtējuma ziņojuma izstrādes vadlīnijām izstrādātu augstskolas vai koledžas pašnovērtējuma ziņojumu;

4.2. studiju līguma paraugu;

4.3. dokumentus, kas nosaka studējošo pašpārvaldes statusu un finansēšanas kārtību;

4.4. papildu informāciju, kas nepieciešama augstskolas vai koledžas novērtēšanai atbilstoši šo noteikumu 19. punktā minētajām prasībām un šo noteikumu 2.2. apakšpunktā minētajiem kritērijiem.

5. Iesniegumu augstskola vai koledža iesniedz elektroniskā formā un to paraksta ar drošu elektronisko parakstu saskaņā ar Elektronisko dokumentu likumā noteiktajiem nosacījumiem. Iesniegumu un tam pievienotos dokumentus iesniedz valsts valodā ar tulkojumu angļu valodā. Strīdu gadījumā noteicošie ir valsts valodā iesniegtie dokumenti.

6. Centrs pēc iesnieguma saņemšanas pārbauda iesniegto dokumentu atbilstību šo noteikumu 4. punktā minētajām prasībām. Ja augstskola vai koledža nav iesniegusi visu nepieciešamo informāciju, centrs rakstiski lūdz augstskolu vai koledžu iesniegt trūkstošo informāciju. Minēto informāciju augstskola vai koledža iesniedz centrā 30 dienu laikā pēc tās pieprasīšanas.

7. Iesniegumu atstāj bez izskatīšanas, par to informējot iesniedzēju, šādos gadījumos:

7.1. centra norādītajā termiņā nav veikta samaksa par augstskolas vai koledžas akreditāciju;

7.2. nav iesniegta visa pieprasītā informācija atbilstoši šo noteikumu 6. punktā noteiktajam;

7.3. dokumenti nav noformēti atbilstoši normatīvajos aktos noteiktajām dokumentu noformēšanas prasībām.

8. Augstskolu vai koledžu novērtē ekspertu grupa, kuras sastāvā ir septiņi eksperti, tostarp viens ir Latvijas Darba devēju konfederācijas vai augstskolas vai koledžas stratēģiskajai specializācijai atbilstošās nozares ekspertu padomes deleģēts pārstāvis vai profesionālās nozaru organizācijas deleģēts pārstāvis, ja nav izveidota atbilstoša nozares ekspertu padome, viens Latvijas Studentu apvienības deleģēts pārstāvis un vismaz divi ārvalstu eksperti. Ekspertu grupas ekspertus atlasa un ekspertu grupas sastāvu apstiprina centrs. Augstskolu vai koledžu ekspertu grupas darbā bez balsstiesībām piedalās Latvijas Studentu apvienības un Latvijas Izglītības un zinātnes darbinieku arodbiedrības deleģēti novērotāji. Novērotāji darbojas saskaņā ar centra izstrādāto kārtību. Novērotāji izdevumus sedz no saviem līdzekļiem.

9. Par ekspertu grupas vadītāju var būt persona ar starptautisku pieredzi augstākās izglītības iestāžu vērtēšanā. Katram ekspertu grupas ekspertam ir vismaz viena šajā punktā noteiktajā pieredze. Centrs nodrošina, ka ekspertu grupas sastāvam ir pieredze šādā pilnā apjomā:

9.1. kvalitātes novērtēšanas pieredze augstskolu, koledžu, studiju virzienu un studiju programmu akreditācijas vai studiju programmu licencēšanas procesā;

9.2. pieredze augstākās izglītības iestādes vadīšanā;

9.3. zināšanas, kas atbilst augstskolā vai koledžā īstenotajiem studiju virzieniem;

9.4. pieredze augstākās izglītības kvalitātes nodrošināšanas sistēmu novērtēšanā;

9.5. pieredze augstskolas zinātniskās darbības vai mākslinieciskās jaunrades darba vērtēšanā;

9.6. pieredze augstskolas vai koledžas un darba devēju organizāciju sadarbības vērtēšanas jomā;

9.7. pieredze Eiropas augstākās izglītības telpas (Boloņas procesa) vai citu starptautisko augstākās izglītības procesu norisēs.

10. Trīs darbdienu laikā pēc ekspertu grupas apstiprināšanas centrs informē attiecīgo augstskolu vai koledžu par apstiprināto ekspertu grupas sastāvu. Augstskola vai koledža trīs darbdienu laikā var izteikt rakstveida noraidījumu ekspertu grupas locekļiem, norādot katra noraidītā ekspertu grupas locekļa noraidījuma iemeslus. Centrs 10 darbdienu laikā pēc rakstveida noraidījuma saņemšanas izskata to un, ja noraidījumu atzīst par pamatotu, apstiprina jaunu ekspertu grupu.

11. Centrs organizē ekspertu grupas darbu, tai skaitā ekspertu grupas vizītes augstskolās, koledžās, to filiālēs, piedalās tajās, kā arī nodrošina nepieciešamās informācijas iegūšanu atbilstoši šo noteikumu prasībām.

12. Ekspertu grupa apmeklē augstskolu vai koledžu, visas to filiāles (ja tādas ir), izvērtē augstskolu vai koledžu un iesniedz centrā kopīgo atzinumu. Sagatavojot kopīgo atzinumu, ekspertu grupa, ņemot vērā šo noteikumu 2.2. apakšpunktā minētos kritērijus, vienojas par šo noteikumu 19. punktā minēto prasību novērtējumu. Ja ekspertu grupas locekļu viedoklis par kādu no šo noteikumu 19. punktā minētajām prasībām atšķiras, atšķirīgo viedokli norāda kopīgajā atzinumā.

13. Ja ekspertu grupas rīcībā nav pietiekamas informācijas, lai sniegtu vispusīgu un objektīvu kopīgo atzinumu, tā pieprasa papildu informāciju augstskolai vai koledžai.

14. Ekspertu grupas vizītes gaitā gūtās atziņas un galvenos secinājumus ekspertu grupa apspriež ar attiecīgās augstskolas vai koledžas vadību, kā arī akadēmiskā personāla un studējošo pārstāvjiem.

15. Kopīgo atzinumu, kas izstrādāts atbilstoši šo noteikumu 2.4. apakšpunktā minētajām kopīgā atzinuma izstrādes vadlīnijām, ekspertu grupa centrā iesniedz mēneša laikā pēc ekspertu grupas vizītes augstskolā vai koledžā. Centrs kopīgā atzinuma kopiju 10 darbdienu laikā pēc kopīgā atzinuma saņemšanas nosūta attiecīgajai augstskolai vai koledžai.

16. Augstskola vai koledža 10 darbdienu laikā pēc šo noteikumu 15. punktā minētā kopīgā atzinuma saņemšanas var sniegt komentārus par kopīgajā atzinumā konstatētajām faktu kļūdām.

17. Pamatojoties uz augstskolas vai koledžas komentāriem par kopīgajā atzinumā konstatētajām faktu kļūdām, ekspertu grupa var precizēt kopīgo atzinumu un 10 darbdienu laikā pēc augstskolas vai koledžas komentāru par kopīgajā atzinumā konstatētajām faktu kļūdām saņemšanas iesniegt centrā precizēto atzinumu, kuru centrs nodod Augstākās izglītības padomei (turpmāk – padome).

18. Padomes locekļi iepazīstas ar augstskolas vai koledžas iesniegtajiem dokumentiem, kopīgo atzinumu, šo noteikumu 16. punktā minētajiem augstskolas vai koledžas komentāriem par kopīgajā atzinumā konstatētajām faktu kļūdām, ja tādi ir, kā arī, ja nepieciešams, ar faktiskajiem apstākļiem augstskolā vai koledžā un citu padomes rīcībā esošo informāciju.

19. Padome augstskolas vai koledžas novērtēšanas procesā novērtē:

19.1. akadēmiskā personāla un viesprofesoru, asociēto viesprofesoru, viesdocentu, vieslektoru un viesasistentu kvalifikācijas atbilstību Augstskolu likumā noteiktajām prasībām;

19.2. augstskolas vai koledžas akadēmiskā personāla attīstības politikas un motivēšanas sistēmas atbilstību augstskolas vai koledžas izvirzītajiem mērķiem un uzdevumiem;

19.3. studiju bāzes, informatīvās bāzes (tai skaitā bibliotēkas), materiāltehniskās bāzes un finansiālās bāzes atbilstību studiju programmas īstenošanas nosacījumiem;

19.4. vai augstskolas vai koledžas atbilstoši Augstskolu likuma 5. panta 2.1 daļā noteiktajam izveidotā iekšējās kvalitātes nodrošināšanas sistēma nodrošina augstskolas vai koledžas nepārtrauktu pilnveidi, attīstību un darbības efektivitāti;

19.5. studējošo pašpārvaldes autonomijas, finansēšanas un tiesību ievērošanu;

19.6. vai augstskolu vai koledžu izglītības kvalitātes monitoringa sistēmā uzkrātie dati liecina par augstskolas vai koledžas darbības pilnveidi un attīstību;

19.7. augstskolas vai koledžas darbības atbilstību augstāko izglītību reglamentējošo normatīvo aktu prasībām;

19.8. vai augstskolas vai koledžas darbībā iepriekšējā gada laikā pirms lēmuma pieņemšanas dienas kompetento iestāžu konstatētie normatīvo aktu pārkāpumi šo iestāžu noteiktajā termiņā ir novērsti.

20. Lēmumu par augstskolas vai koledžas akreditāciju vai atteikumu akreditēt augstskolu vai koledžu padome pieņem, pamatojoties uz ekspertu grupas kopīgo atzinumu un citu šo noteikumu 18. punktā minēto informāciju Augstskolu likumā noteiktajā termiņā.

21. Lēmumu par augstskolas vai koledžas akreditāciju padome pieņem, ja augstskola vai koledža atbilst visām šo noteikumu 19. punktā noteiktajām prasībām un ja lēmuma pieņemšanas dienā akreditēta ne mazāk kā puse no studiju virzieniem, kuros augstskola vai koledža īsteno studiju programmas.

22. Ja augstskola vai koledža neatbilst kādai no šo noteikumu 19. un 21. punktā noteiktajām prasībām, padome var pieņemt lēmumu par atteikumu akreditēt augstskolu vai koledžu.

23. Ja padome ir pieņēmusi lēmumu atteikt akreditēt augstskolu vai koledžu, augstskola vai koledža var atkārtoti iesniegt iesniegumu ne agrāk kā sešus mēnešus pēc minētā lēmuma pieņemšanas.

24. Padome 10 darbdienu laikā padomes lēmumus nosūta augstskolai vai koledžai, lēmumu kopijas padome nosūta Izglītības un zinātnes ministrijai un centram. Ja padome pieņēmusi lēmumu par augstskolas vai koledžas akreditāciju, centrs piecu darbdienu laikā no lēmuma kopijas saņemšanas sagatavo un nosūta padomei augstskolas vai koledžas akreditācijas lapu (pielikums). Padome 10 darbdienu laikā pēc augstskolas vai koledžas akreditācijas lapas saņemšanas nosūta centram padomes priekšsēdētāja parakstītu augstskolas vai koledžas akreditācijas lapu, kuru centrs reģistrē un izsniedz augstskolai vai koledžai. Centrs informāciju par augstskolas vai koledžas akreditāciju un ekspertu kopīgo atzinumu publicē centra tīmekļvietnē.

25. Padomes lēmumu par augstskolas vai koledžas akreditāciju vai atteikumu akreditēt augstskolu vai koledžu var apstrīdēt Izglītības un zinātnes ministrijā. Izglītības un zinātnes ministrijas lēmumu var pārsūdzēt tiesā Administratīvā procesa likumā noteiktajā kārtībā.

26. Padome lemj par izmaiņu izdarīšanu augstskolas vai koledžas akreditācijas lapā, ja ir mainīts augstskolas vai koledžas nosaukums vai juridiskā adrese un augstskola vai koledža ir iesniegusi padomē attiecīgu iesniegumu.

27. Augstskolas vai koledžas akreditācijas izmaksas saskaņā ar Ministru kabineta apstiprināto cenrādi sedz no attiecīgās augstskolas vai koledžas budžeta līdzekļiem.

**III. Augstskolas un koledžas ārkārtas akreditācijas, akreditācijas atcelšanas un akreditācijas anulēšanas kārtība**

28. Ja izglītības un zinātnes ministrs ir izdevis rīkojumu par augstskolas vai koledžas ārkārtas akreditāciju un ārkārtas akreditācijas laiku, attiecīgās augstskolas vai koledžas ārkārtas akreditācija noris saskaņā ar šo noteikumu II. nodaļā noteikto augstskolas vai koledžas akreditācijas kārtību.

29. Ārkārtas akreditācijas gadījumā padome pieņem lēmumu atstāt spēkā augstskolas vai koledžas akreditāciju vai lēmumu par augstskolas vai koledžas akreditācijas atcelšanu.

30. Ja izglītības un zinātnes ministrs ir izdevis rīkojumu par augstskolas vai koledžas akreditācijas atcelšanu, attiecīgā augstskola vai koledža iesniegumu var iesniegt ne agrāk kā sešu mēnešu laikā pēc izglītības un zinātnes ministra rīkojuma izdošanas.

31. Izglītības un zinātnes ministrs rīkojumu par augstskolas vai koledžas akreditācijas anulēšanu izdod, ievērojot Administratīvā procesa likumā noteikto administratīvo aktu izdošanas kārtību.

32. Ja izglītības un zinātnes ministrs ir izdevis rīkojumu par augstskolas vai koledžas akreditācijas anulēšanu, attiecīgā augstskola vai koledža iesniegumu var iesniegt ne agrāk kā sešu mēnešu laikā pēc izglītības un zinātnes ministra rīkojuma izdošanas.

33. Augstskolas vai koledžas ārkārtas akreditācijas izmaksas saskaņā ar Ministru kabineta apstiprinātu cenrādi sedz no Izglītības un zinātnes ministrijai piešķirtajiem budžeta līdzekļiem.

**IV. Noslēguma jautājumi**

34. Atzīt par spēku zaudējušiem Ministru kabineta 2015. gada 14. jūlija noteikumus Nr. 407 “Augstskolu, koledžu un studiju virzienu akreditācijas noteikumi” (Latvijas Vēstnesis, 2015, 146. nr., 2017, 16. nr., 148. nr.) ar šo noteikumu spēkā stāšanās brīdi.

35. Augstskolas vai koledžas akreditācijas iesniegumus un iesniegumus par izmaiņām augstskolas vai koledžas akreditācijas lapā, kas iesniegti līdz šo noteikumu spēkā stāšanās dienai, izskata saskaņā ar Ministru kabineta 2015. gada 14. jūlija noteikumu Nr. 407 “Augstskolu, koledžu un studiju virzienu akreditācijas noteikumi”, bet izsniedz šo noteikumu pielikumā norādīto augstskolas vai koledžas akreditācijas lapu.

36. Centrs līdz 2019. gada 1. februārim izstrādā un savā tīmekļvietnē publicē šo noteikumu 2.2., 2.3. un 2.4. apakšpunktā minētos dokumentus.

37. Noteikumi stājas spēkā 2019. gada 1. janvārī.

38. Projekta 19.6. apakšpunkts stājas spēkā 2019. gada 1. jūlijā.

Ministru prezidents Māris Kučinskis

Izglītības un zinātnes ministra vietā –

labklājības ministrs Jānis Reirs

Iesniedzējs:

Izglītības un zinātnes ministra vietā –

labklājības ministrs Jānis Reirs

Vizē:

Valsts sekretāre Līga Lejiņa